9. การควบคุมภายใน

  คณะกรรมการบริษัทได้จัดประชุมครั้งที่ 3/2556 เมื่อวันที่ 27 กุมภาพันธ์ 2556
  โดยมีคณะกรรมการตรวจสอบเข้าร่วมประชุมอย่างครบถ้วน
  และได้แสดงความเห็นเกี่ยวกับความเพียงพอ
  และความเหมาะสมของระบบการควบคุมภายในโดยอ้างอิง
  “แบบประเมินความเพียงพอของระบบการควบคุมภายใน”
  ของสำนักงานคณะกรรมการกำกับหลักทรัพย์และตลาดหลักทรัพย์

  คณะกรรมการตรวจสอบฯได้พิจารณาและสอบทานรายงานการตรวจสอบภายใน
  พร้อมทั้งให้ข้อเสนอแนะการตรวจสอบ
  ซึ่งมุ่งเน้นการตรวจสอบเชิงปฏิบัติการให้มีการพัฒนาอย่างมีประสิทธิภาพและประสิทธิผลอย่างต่อเนื่อง
  รวมทั้งให้มีการติดตามการแก้ไขตามรายงานผลการตรวจสอบและรายงานให้คณะกรรมการบริษัททราบอย่างสม่ำเสมอ
  ผลการสอบทานเป็นไปตามขั้นตอนที่กำหนดไว้ สอดคล้องกับข้อกำหนดกฎหมาย
  และข้อบังคับของทางราชการ ด้านการหารือกับผู้สอบบัญชี
  เห็นว่าบริษัทจัดทำงบการเงินเป็นไปตามมาตรฐานการบัญชี และมีระบบควบคุมภายในที่เพียงพอ
  ครอบคลุมองค์ประกอบ 5 ประการ คือ

1.  องค์กร และสภาพแวดล้อม

  บริษัท มีการจัดองค์กรโดยคำนึงถึงการแบ่งแยกหน้าที่ที่เหมาะสม เพื่อให้มีระบบบริหารความเสี่ยง
  และการควบคุมภายใน รวมทั้งระบบควบคุมติดตาม และตรวจสอบที่มีประสิทธิผล นอกจากนี้บริษัท
  ยังมีการติดตามดูแลการปฏิบัติงานของพนักงานอย่างต่อเนื่องให้เป็นไปตามหลักจริยธรรมในการดำเนินธุรกิจ
  และมีการปฏิบัติต่อลูกค้าอย่างเป็นธรรม บริษัท มีการจัดทำแผนธุรกิจ เพื่อกำหนดแผนกลยุทธ์
  และทิศทางการดำเนินธุรกิจ ซึ่งมีการสื่อสารให้พนักงานระดับบริหารทั้งองค์กรได้ทราบ
  และนำไปดำเนินการให้บรรลุแผน และเป้าหมายที่วางไว้

2.  การประเมินความเสี่ยง

  บริษัท
  มีการประเมินอย่างสม่ำเสมอเกี่ยวกับปัจจัยเสี่ยงในการประกอบธุรกิจของบริษัทที่มีผลกระทบต่อการดำเนินธุรกิจของบริษัทอย่างมีนัยสำคัญ
  รวมทั้งมีการติดตามผล
  มีข้อเสนอแนะมาตรการในการลดความเสี่ยงมาปรับให้เข้ากับธุรกิจของบริษัท
  และมีการพัฒนาอย่างต่อเนื่อง

3.  การควบคุมการปฏิบัติงานของฝ่ายบริหาร

  บริษัท มีการกำหนด และทบทวน ขอบเขต อำนาจหน้าที่
  และอำนาจการอนุมัติวงเงินของผู้บริหารแต่ละระดับรวมทั้งมีการแบ่งแยกหน้าที่ระหว่างผู้บริหารระดับต่างๆ
  อย่างชัดเจนเป็นกลไกสำคัญในการถ่วงดุลอำนาจการบริหาร
  โดยจัดทำเป็นระเบียบงานที่เป็นลายลักษณ์อักษร และมีการทบทวนความเหมาะสมอย่างสม่ำเสมอ

  บริษัท มีการกำหนดนโยบายในการให้สินเชื่อแก่กิจการที่บริษัท ผู้ถือหุ้น
  หรือผู้บริหารระดับสูงของบริษัท รวมทั้งผู้ที่เกี่ยวข้องมีผลประโยชน์เกี่ยวข้อง
  ซึ่งในกรณีที่มีการทำธุรกรรมดังกล่าว
  ฝ่ายบริหารจะนำเสนอคณะกรรมการบริษัทเพื่อพิจารณาทุกครั้ง

  นอกจากนี้ บริษัท
  มีหน่วยงานตรวจสอบภายในซึ่งเป็นหน่วยงานอิสระทำหน้าที่ตรวจสอบการบริหารจัดการ
  และการปฏิบัติงานของฝ่ายงานต่างๆให้เป็นไปอย่างมีประสิทธิภาพ และประสิทธิผล

4.  สารสนเทศและการสื่อสารข้อมูล

  บริษัท ใช้นโยบาย และวิธีการทางการบัญชีตามมาตรฐานการบัญชีที่เป็นที่ยอมรับโดยทั่วไป
  และเหมาะสมกับธุรกิจของบริษัท บริษัท มีการพัฒนาจัดการระบบข้อมูลสารสนเทศ
  และระบบฐานข้อมูลอื่นๆอย่างต่อเนื่อง เพื่อให้สามารถเรียกใช้ข้อมูลที่สำคัญๆได้อย่างเพียงพอ
  และทันต่อสถานการณ์ที่เปลี่ยนแปลงไป นอกจากนี้บริษัท
  มีการสื่อสารนโยบายระเบียบปฏิบัติงานไปยังพนักงานที่เกี่ยวข้องทุกระดับ

5.  การติดตามและประเมินผล

  บริษัท จัดให้มีการประเมินผลพนักงานเป็นประจำทุกปี และมีการจัดทำแผนงานประจำปี
  ซึ่งจะมีการทบทวนเป็นระยะๆ เพื่อให้การดำเนินการมีประสิทธิผล
  และสอดคล้องกับสภาวะการณ์ที่มีการเปลี่ยนแปลงอย่างรวดเร็ว
  พร้อมกับรายงานผลประกอบการภายในต่อคณะกรรมการบริษัท เป็นประจำทุกเดือน
  นอกจากนั้นยังจัดแถลงผลประกอบการประจำปีต่อผู้ถือหุ้น
  โดยผ่านการประชุมใหญ่สามัญผู้ถือหุ้นประจำปีทุกปี

  บริษัทจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
  โดยผู้รับผิดชอบในฝ่ายงานที่รับผิดชอบ
  และมีหน่วยงานตรวจสอบภายในทำการตรวจสอบการปฏิบัติและรายงานผลอย่างเป็นอิสระต่อคณะกรรมการตรวจสอบฯ
  โดยในปี 2555 คณะกรรมการตรวจสอบฯมีการประชุมรวม 4 ครั้ง

  คณะกรรมการบริษัทพิจารณาแล้วเห็นว่า
  บริษัทฯมีระบบการควบคุมภายในอย่างเพียงพอและเหมาะสม
  คณะกรรมการบริษัทพอใจระบบการควบคุมภายในที่มีอยู่
  โดยผลจากการตรวจสอบเท่าที่ปรากฏจากหลักฐานเอกสารที่ตรวจสอบได้
  ไม่ปรากฏว่ามีการปฏิบัติที่ผิดกฎหมายหรือผิดข้อบังคับแต่อย่างใด
  การปฏิบัติที่ผิดพลาดที่ไม่ใช่สาระสำคัญ
  หน่วยงานตรวจสอบภายในได้แจ้งให้ฝ่ายจัดการและหน่วยงานที่เกี่ยวข้องทราบและดำเนินการแก้ไขแล้ว